Babel Film Festival

Su Babel Film Festival est su primu e s'ùnicu cuncursu internatzionale de su mundu pro su tzìnema de sas minorias linguìsticas.

 Istòria 
Creadu in su 2010, e organizadu in Casteddu dae sa Sotziedade Umanitària - Tzineteca Sarda, cun su suportu de sa Fundatzione Sardegna Film Commission e in collaboratzione cun s'Assòtziu Culturale Babel e sas domos de produtzione tzinematogràficas e televisivas Terra de Punt e Areavisuale Film, su fèstival chircat de donare visibilidade a sas limbas de minoria, pro favorèssere unu cunfrontu beru e un’iscàmbiu culturale tra sas populatziones de totu su mundu e sas culturas issoro.

Medas sunt sos prèmios in cuncursu, e medas sunt sas istitutziones chi, in sos annos, ant dadu su patrotzìniu issoro a sa manifestatzione: su Cussìgiu de Europa, su Ministeru de sos Afares Èsteros italianu, sa Presidèntzia de su Parlamentu Europeu, sa Regione Autònoma de sa Sardigna e su Comune de Casteddu. Àteros entes e organismos bi chi pigant parte sunt: sa Sotziedade Umanitària, sa Rete Europea pro s'Egualidade de sas Limbas (European Language Equality Network - ELEN), l’A.A.M.O.D. Archìviu Audiovisivu de su Movimentu Operaju e Democràticu, su “Prèmiu Ostana - Iscrituras in Limba Materna”, sa Federatzione Italiana de sos Tzìrculos de sos Tzìnema (FICC), sa Rassegna Tzinematogràfica “Evò ce Esù” de Martignano, su Cineclub Fedic de Casteddu, s’Universidade de Casteddu, s’Assòtziu Campos, s’Universidade de Catània, Documentaria Festival de su Tzìnema Documentàriu.

S'intrada de su fèstival in sa retze de s'ELEN, in su 2017, at permìtidu a su Babel de traballare e dare su contributu suo a progetos internatzionales cumpartzidos e collaborativos de importu mannu pro sa valorizatzione culturale europea, fintzas gràtzias a su chi aiat giai produidu finas a cussu momentu. Sa manifestatzione difatis at creadu, in sos annos, un'archìviu de 950 film chistionados in sas limbas minoritàrias de su mundu, corpus ùnicu e a sa base de una Mediateca Internatzionale de sas Limbas de Minoria (MILM), chi est a disponimentu de totus. Medas de custos si podent agatare in sos catàlogos de sas editziones de su fèstival.

Parte de importu mannu de su fèstival est fintzas su Prèmiu Kentzeboghes, promòvidu dae promòvidu dae s'Assòtziu Culturale Babel, paris cun sa Sotziedade Umanitària - Tzineteca Sarda de Casteddu, Ejatv, Areavisuale Film e Associazione Boxis e dedicadu a sos progetos tzinematogràficos fatos in limba sarda e in sas àteras limbas de sa Sardigna, chi faghet de anteprima a su restu de sa manifestatzione.

Durante su fèstival benit organizada fintzas sa "Babel Academy", una sèrie de addòbios cun espertos e autores. In su 2021, in prus, a intro de sa manifestatzione b'est istada fintzas una cunferèntzia ligada a sa Carta Europea pro sas limbas minoritàrias e a su protzessu pro sa ratìfica sua, una mustra dedicada a sas locandinas de su tzìnema sardu de sos annos '60 e '70 de su '900 e una dedicada a sos trastes tzinematogràficos antigos.

Semper in su 2021 su Babel Film Festival at fatu tapa fintzas in Terranoa, cun unu cuncursu intre chimbe films fatu dae sos organizadores in collaboratzione cun sa Sotziedade Umanitària - Tzineteca Sarda e s'Assòtziu Culturale Argonauti.

 Riferimentos 

 Ligàmenes esternos 



Categoria:Cultura sarda
Categoria:Tzìnema